# স্পেস লঞ্চ সিস্টেম
সংক্ষিপ্ত ইউআরএল

এসএলএস ১নং ব্লকের ৩৯বি নং উৎক্ষেপণ-মঞ্চ (লঞ্চপ্যাড) থেকে ওরায়ন মহাকাশযান উৎক্ষেপণের শৈল্পিক উপস্থাপন
**স্পেস লঞ্চ সিস্টেম** (Space Launch System) বা সংক্ষেপে **এসএলএস** (SLS) মার্কিন মহাকাশ সংস্থা নাসা-র ব্যবহৃত দুই-ধাপবিশিষ্ট অতি-ভারী উত্তোলন ক্ষমতাসম্পন্ন খরচযোগ্য উৎক্ষেপণ যান (রকেট)।

আর্টেমিস কর্মসূচির প্রধান উৎক্ষেপণ যান হিসেবে এসএলএস-কে এমনভাবে নকশা করা হয়েছে, যাতে এটি চারজন আরোহীসহ ওরায়ন মহাকাশযানকে চাঁদের উদ্দেশ্যে চন্দ্রগামী গতিপথে প্রবিষ্ট করতে পারে। ২০২২ সালের ১৬ই নভেম্বর তারিখে এই রকেটটিকে প্রথম উৎক্ষেপণ করা হয়। সেইবার এটি আরোহীবিহীন আর্টেমিস ১ অভিযানটি বহন করেছিল। ২০২৬ সালের ১লা এপ্রিল আর্টেমিস ২ নামক চাঁদের পার্শ্ব-অতিক্রমী উড্ডয়ন অভিযানের জন্য প্রথমবার মানব-আরোহীসহ এটিকে উৎক্ষেপণ করা হয়। এই অভিযানের সুবাদে এটি নিম্ন ভূ-কক্ষপথের বাইরে মানুষ বহনকারী দ্বিতীয় উৎক্ষেপণযানের মর্যাদা লাভ করে। এর আগে অ্যাপোলো কর্মসূচির অন্তর্গত নাসার স্যাটার্ন ৫ রকেট এই কাজটি সম্পাদন করেছিল। এছাড়া এটি স্যাটার্ন ৫ এবং এন১ রকেটের পরে নিম্ন ভূ-কক্ষপথের বাইরে মানুষ প্রেরণের জন্য পরিকল্পিত তৃতীয় রকেট।

প্রত্যাহারকৃত স্পেস শাটল কর্মসূচি এবং বাতিলকৃত এরিস ১ ও এরিস ৫ উৎক্ষেপণযানগুলির (যেগুলি কনস্টেলেশন কর্মসূচির অংশ ছিল) বিকল্প হিসেবে মার্কিন যুক্তরাষ্ট্রের আইনসভার নিম্নকক্ষ কংগ্রেসের আদেশে এসএলএস-এর উন্নয়ন কাজটি শুরু হয়। এতে প্রাগুক্ত উভয় কর্মসূচির কিছু যন্ত্রাংশসামগ্রী অন্তর্ভুক্ত করা হয়েছিল। ২০২৫ সাল পর্যন্ত প্রকল্পটির ব্যয় দাঁড়ায় ৩ হাজার ১৬০ কোটি মার্কিন ডলার। ব্যবস্থাপনা ত্রুটি, বাজেট অতিক্রম এবং বিলম্বের জন্য সমালোচনার শিকার হলেও শেষ পর্যন্ত ২০২৬ সালে এটি মানব মহাকাশযাত্রায় সফলতা অর্জন করে।

সমস্ত এসএলএস রকেট মার্কিন যুক্তরাষ্ট্রের ফ্লোরিডা অঙ্গরাজ্যের কেনেডি মহাকাশ কেন্দ্রের ৩৯বি উৎক্ষেপণ স্থাপনাসমবায় থেকে এক্সপ্লোরেশন গ্রাউন্ড সিস্টেম ব্যবহার করে উৎক্ষেপণ করা হয়। রকেটটির প্রথম ধাপে বোয়িং-নির্মিত স্পেস লঞ্চ সিস্টেম কোর স্টেজ (মূল ধাপ) ব্যবহৃত হয়, যা স্পেস শাটল কর্মসূচির বদৌলতে প্রাপ্ত চারটি আরএস-২৫ ইঞ্জিন দ্বারা চালিত। মূল ধাপটির সাথে নরথ্রপ-গ্রামেন কোম্পানির নির্মিত দুইটি পাঁচ-খণ্ডাংশবিশিষ্ট কঠিন জ্বালানির রকেট বলবর্ধক (বুস্টার) সংযুক্ত আছে; এটিকে আদিতে এরিস রকেটের জন্য নির্মাণ করা হয়েছিল, পরে এরিস ১-১০-এ এটিকে পরীক্ষা করা হয়। এটিকে মূলত স্পেস শাটল কর্মসূচির চার-খণ্ডাংশের স্পেস শাটল সলিড রকেট বুস্টারর (কঠিন জ্বালানির বলবর্ধক) উন্নতিসাধন করে তৈরি করা হয়েছে।

বর্তমানে এসএলএস তার দ্বিতীয় ধাপ হিসেবে অন্তর্বর্তী হিমজনিক প্রচালন ধাপ (Interim Cryogenic Propulsion Stage, ICPS) ব্যবহার করে, যা নিম্ন ভূ-কক্ষপথে প্রবিষ্টকরণ এবং চন্দ্রগামী গতিপথে প্রবিষ্টকরণের জন্য ব্যবহৃত হয়। এই দ্বিতীয় ধাপে ব্যবহৃত আরএল১০ ইঞ্জিনটি ডেলটা হিমজনিক দ্বিতীয় ধাপ থেকে তৈরি করা হয়েছে, যেটি জাপানের জাতীয় মহাকাশ উন্নয়ন সংস্থা নকশা করেছিল। অ্যারোজেট রকেটডাইন কোম্পানিটি আরএস-২৫ ও আরএল১০ উভয় ইঞ্জিনই নির্মাণ করে।

আর্টেমিস ৪ থেকে শুরু করে এসএলএস তার দ্বিতীয় ধাপ হিসেবে আইসিপিএস-এর পরিবর্তে সেন্টর ৫ (Centaur V) ব্যবহার করবে, যা ভালকান সেন্টরের (Vulcan Centaur) নির্মাণ করা হয়েছে। নাসার পূর্ব-পরিকল্পনা অনুযায়ী এসএলএস-কে বর্তমান ১নং ব্লক বিন্যাস থেকে ১বি নং ব্লক ও ২নং ব্লকে উন্নীত করার কথা ছিল, কিন্তু "ঝুঁকি হ্রাস ও সময়সূচির স্থিতিশীলতা বজায় রাখার" লক্ষ্যে ১নং ব্লক প্রমিতকরণের উদ্দেশ্যে ২০২৬ সালের ফেব্রুয়ারিতে এই পরিকল্পনাগুলি বাতিল করা হয়। ১বি নং ব্লকে এক্সপ্লোরেশন আপার স্টেজ (Exploration Upper Stage) ব্যবহারের কথা ছিল, এবং ২নং ব্লকে নতুন কঠিন জ্বালানির রকেট বলবর্ধক (বুস্টার) ব্যবহারের পরিকল্পনা ছিল।

উৎক্ষেপণের মুহূর্তে ৩৯ মেগানিউটন মানের প্রবল ধাক্কা (থ্রাস্ট) উৎপন্ন করার সামর্থ্যবিশিষ্ট এসএলএস রকেটটি অদ্যাবধি ব্যবহৃত সর্বাধিক শক্তিশালী মানববাহী রকেট। তবে চন্দ্রগামী গতিপথে প্রবিষ্টকরণে এসএলএস-এর বহনক্ষমতা মাত্র ২৭ মেট্রিক টন, যা স্যাটার্ন ৫-এর তুলনায় প্রায় অর্ধেক। এই সীমাবদ্ধতার কারণে, আর্টেমিস কর্মসূচির চন্দ্রাভিযানগুলোতে আর্টেমিল ৪ থেকে থেকে শুরু করে ওরায়ন মহাকাশযানকে চান্দ্র কক্ষপথে মানব অবতরণ ব্যবস্থার (Human Landing System, HLS) সঙ্গে সংযুক্ত (ডক) করার পরিকল্পনা নেওয়া হয়েছে; এই মানব অবতরণ ব্যবস্থাটিকে পৃথকভাবে একটি অ-এসএলএস রকেটে উৎক্ষেপণ করা হবে। বর্তমানে স্পেসএক্স কোম্পানির স্টারশিপ এসএলএস এবং ব্লু অরজিন কোম্পানির ব্লু মুন—উভয়ই মানব অবতরণ ব্যবস্থাবিশিষ্ট যান হিসেবে উন্নয়নাধীন রয়েছে।

২০১১ সাল থেকে মার্কিন মহাকাশ সংস্থা নাসা এটির নির্মাণ ও উন্নতিসাধন করছে। ২০২২ সালের মার্চ মাস পর্যন্ত প্রথম উৎক্ষেপণটি ২০২২ সালের জুনের আগে নির্ধারিত করা হয়নি, একটি জ্বালানিযুক্ত মহড়া ২০২২ সালের ৩ এপ্রিলে পরীক্ষার সাফল্যের অপেক্ষায় রয়েছে। এটি অ্যারেস ১ ও অ্যারেস ভি উৎক্ষেপণ যানগুলিকে প্রতিস্থাপন করে, যেগুলি বাকি নক্ষত্রপুঞ্জের কর্মসূচিসমূহের সঙ্গে বাতিল করা হয়েছে, পূর্ববর্তী কর্মসূচির লক্ষ্য চাঁদে ফিরে আসা ছিল। এসএলএস-এর উদ্দেশ্যে অবসরপ্রাপ্ত স্পেস শাটলের উত্তরসূরি ও ২০২০-এর দশকের মধ্যে নাসা-এর গভীর মহাকাশ অনুসন্ধান পরিকল্পনার প্রাথমিক উৎক্ষেপণ বাহন হয়ে ওঠা। যাত্রীবাহী চন্দ্র উড়ানসমূহ আর্টেমিস প্রোগ্রামের অংশ হিসাবে পরিকল্পনা করা হয়েছে, যা মঙ্গলে একটি সম্ভাব্য মানব অভিযানের দিকে পরিচালিত করে। এসএলএস ক্রমবর্ধমান ক্ষমতা সহ তিনটি প্রধান পর্যায়ে তৈরি করা হচ্ছে: ব্লক ১, ব্লক ১বি ও ব্লক ২। ২০১৯ সালের আগস্টের তথ্য অনুযায়ী, এসএলএস ব্লক ১ উৎক্ষেপণ যানসমূহ প্রথম তিনটি আর্টেমিস অভিযান উৎক্ষেপণ করবে এবং পরবর্তী পাঁচটি এসএলএস উড়ানে ব্লক ১বি ব্যবহার করার পরিকল্পনা করা হয়েছে, যার পরে সমস্ত উড়ানে ব্লক ২ ব্যবহার করা হবে।

আর্টেমিস ৫ থেকে নাসা ডিপ স্পেস ট্রান্সপোর্ট এলএলসি সংস্থার কাছে এসএলএস (SLS)-এর কার্যক্রম পরিচালনার দায়িত্ব হস্তান্তর করবে এটি বোয়িং এবং নর্থরপ গ্রামেন কোম্পানি দুইটির সমন্বয়ে গঠিত একটি বাণিজ্যিক উৎক্ষেপণ-সেবা প্রদানকারী একটি সম্মিলিত জোট (কনসোর্টিয়াম)। এসএলএস-কে ইউরোপা ক্লিপার (Europa Clipper) উৎক্ষেপণের জন্য এবং বাতিল হওয়া লুনার গেটওয়ে-এর (Lunar Gateway) বিভিন্ন উপাদান উৎক্ষেপণের ক্ষেত্রেও বিবেচনা করা হয়েছিল। এছাড়া নাসা-র মানববাহী মঙ্গলগ্রহ যাত্রা বাহন (Mars Transit Vehicle মার্স ট্রানজিট ভেহিকল), বিভিন্ন গভীর-মহাকাশ অনুসন্ধানযান—যেমন নেপচুন অডিসি (Neptune Odyssey), এনসেলাডাস অরবিল্যান্ডার (Enceladus Orbilander), আন্তঃনাক্ষত্রিক সন্ধানী (ইন্টারস্টেলার প্রোব Interstellar Probe)—এবং গভীর-মহাকাশ দূরবীক্ষণযন্ত্র—যেমন বাসযোগ্য বহিঃগ্রহ মানমন্দির (হ্যাবিটেবল এক্সোপ্ল্যানেটস অবজারভেটরি Habitable Exoplanets Observatory), অরিজিনস মহাকাশ দূরবীক্ষণ যন্ত্র (Origins Space Telescope), লুভোয়ার (LUVOIR) এবং লিংক্স (Lynx)—উৎক্ষেপণের ক্ষেত্রেও এসএলএস-কে বিবেচনা করা হচ্ছে।

## টীকা

## তথ্যসূত্র

উদ্ধৃতি ত্রুটি: "lower-alpha" নামক গ্রুপের জন্য `<ref>` ট্যাগ রয়েছে, কিন্তু এর জন্য কোন সঙ্গতিপূর্ণ `<references group="lower-alpha"/>` ট্যাগ পাওয়া যায়নি